Správa nezávislého audítora

Obecnému zastupiteľstvu Obce Plavé Vozokany o overení účtovnej závierky k 31.12.2014
Správa k účtovnej závierke

Bol som poverený auditom priloženej účtovnej závierky Obce Plavé Vozokany, ktorá obsahuje súvahu k 31. decembru 2014, výkaz ziskov a strát  za rok končiaci sa k uvedenému dátumu a poznámky, ktoré obsahujú súhrn  významných účtovných zásad a účtovných metód a ďalšie  vysvetľujúce  informácie. 

Zodpovednosť štatutárneho orgánu za účtovnú závierku
Starosta obce je zodpovedný za zostavenie účtovnej závierky, ktorá poskytuje pravdivý a verný obraz v súlade so zákonom o účtovníctve č. 431/2002 Z. z. v znení neskorších predpisov (ďalej len „ zákon o účtovníctve „) a za interné kontroly, ktoré považuje za potrebné pre zostavenie účtovnej závierky, ktorá neobsahuje významné nesprávnosti, či už v dôsledku podvodu alebo chyby.

Starosta obce je zodpovedný za dodržiavanie pravidiel rozpočtového hospodárenia, vývoj dlhu, dodržiavanie povinností podľa § 10 ods.7 a 8, § 16 ods. 12, § 17 a § 19 ods. 1 a používanie návratných zdrojov financovania podľa zákona č.583/2004 Z. z.  o rozpočtových pravidlách územnej samosprávy a o zmene a doplnení niektorých zákonov v platnom znení (ďalej len „zákon o rozpočtových pravidlách“).

Zodpovednosť audítora

Mojou zodpovednosťou je vyjadriť názor na túto účtovnú závierku na základe môjho auditu. Audit som uskutočnil v súlade s Medzinárodnými audítorskými štandardmi. Podľa tých štandardov mám dodržiavať etické požiadavky, naplánovať a vykonať audit tak, aby som získal primerané uistenie, že účtovná závierka neobsahuje významné nesprávnosti. Súčasťou auditu je uskutočnenie postupov na získanie audítorských dôkazov o sumách a údajoch vykázaných v účtovnej závierke. Z dôvodov skutočností uvedených v odseku Základ pre odmietnutie názoru som však nemohol získať dostatočné a vhodné audítorské dôkazy, ktoré by mi poskytli základ pre môj názor.
Súčasťou auditu je aj overenie dodržiavania povinností podľa § 10 ods. 7 a 8, § 16 ods. 12, § 17 a § 19 ods. 1 zákona o rozpočtových pravidlách územnej samosprávy.  

Základ pre odmietnutie názoru
Obec k 31.12.2014 a ani v predchádzajúcich rokoch nevykonala fyzické a dokladové                        inventarizácie majetku a záväzkov obce a rozdielu majetku a záväzkov a nevypracovala 

inventúrne súpisy v rozsahu a v súlade so zákonom o účtovníctve v zmysle §-u 29 a 30 zákona č.431/2002 Z. z. o účtovníctve v znení neskorších predpisov, čím nepreukázala stavy majetku a záväzkov a rozdielu majetku a záväzkov vykazované v účtovnej závierke. Zmluva na vykonanie auditu účtovnej závierky bola uzatvorená až  25.5.2015, na základe čoho som sa nezúčastnil fyzickej inventúry dlhodobého hmotného majetku obce k 31.12.2014 a alternatívnym spôsobom som sa nemohol uistiť o stave dlhodobého hmotného majetku obce 

k 31.12.2014. Obec nevykonávala predbežnú finančnú kontrolu na účtovných dokladoch v zmysle § 9 zákona č. 502/2001 Z. z.  o finančnej kontrole, účtovníctvo obce nebolo vedené  preukázateľným spôsobom v zmysle § 8 ods. 1 zákona č. 431/2002 Z. z. o účtovníctve, neboli dodržiavané pri vedení účtovníctva Postupy účtovania pre obce – nebol zaúčtovaný ročný predpis daňových a nedaňových pohľadávok s väzbou na evidenciu jednotlivých daňovníkov, kde je rozdiel na dani z nehnuteľností medzi účtovným stavom v hlavnej knihe a zoznamom dlžníkov vo výške 20 370,57 EUR, rozdiel na poplatku za komunálny odpad  je vo výške 21 434,82 EUR a rozdiel na dani za psa je vo výške 707,66 EUR, účtovné doklady neobsahovali prezentáciu vykonávania finančných kontrol, hodnota vykazovaných pozemkov v účtovnej závierke nebola preukázaná s väzbou na list vlastníctva obce podľa jednotlivých druhov pozemkov s uvedením parcelných čísiel a hodnoty, neboli predložené inventárne karty dlhodobého hmotného odpisovaného a neodpisovaného majetku obce, , neboli vypracované mesačné odpisové plány dlhodobého hmotného majetku obce s uvedením obstarávacej hodnoty, výšky odpisov z vlastných a z cudzích zdrojov a zostatkových hodnôt majetku, neboli predložené interné smernice pre vedenie účtovníctva, obeh účtovných dokladov, vykonávanie finančných kontrol, zásady hospodárenia s majetkom obce, štatút obce je  zo dňa 23.12.1994 a nebol doteraz aktualizovaný, smernice pre vykonávanie fyzických a dokladových inventarizácií majetku a záväzkov obce, nie sú vypracované smernice pre občerstvenie, pohostenie a dary – reprezentačné účely, smernice pre tvorbu opravných položiek k pohľadávkam,  nie sú dodržiavané lehoty zasadnutí obecného zastupiteľstva, zápisnice zo zasadnutí obecného zastupiteľstva nie sú podpísané starostom obce a overovateľmi, Všeobecne záväzné nariadenia obce nie sú podpísané starostom obce, neobsahujú dátum a spôsob zverejnenia spôsobom obvyklým, neboli predložené zmluvy na poistenie majetku obce, nie je vyhodnocovaná spotreba PHM podľa jednotlivých vozidiel z pohľadu dodržiavania normovanej spotreby PHM, nákup PHM je automatický zaúčtovaný do nákladov bez vedenia záznamov o prevádzke vozidla, na účte 385 – výnosy budúcich období je vykazovaná hodnota vo výške 305 916,55 EUR, čo je kapitálová dotácia z minulých období na Multifunkčné ihrisko a Kultúrny dom, pričom investičné práce sa ukončili k 31.12.2012 a táto kapitálová dotácia sa neodpisuje ako náklady na odpisy z dôvodu, že nie sú do dnešného dňa vystavené preberacie protokoly, evidencia nedaňových a daňových pohľadávok/daň z pozemkov, stavieb, komunálny odpad a daň za psa/ nebola preukázaná od ich účtovného  predpisu, cez úhrady až po vykazovanie neuhradených pohľadávok aj z pohľadu ich vekovej štruktúry. Obec uzatvorila dňa 9.6.2011 Zmluvu o poskytnutí nenávratného finančného príspevku číslo 1400018 s Poľnohospodárskou platobnou agentúrou na projekt „ Rekonštrukcia verejného priestranstva pred obecným úradom“ v sume 37 386,77 EUR, kde sa obec zaviazala riadne ukončiť realizáciu projektu najneskôr do 24 mesiacov od podpísania zmluvy a podať poslednú žiadosť o platbu v lehote do troch rokov od podpísania zmluvy. Obec dňa 1.10.2012 uzatvorila Zmluvu o Municipálnom úvere – Eurofondy (A)  číslo 12/003/13 na sumu 34 396,00 EUR. Po realizácii projektu obec nepredložila potrebné dokumenty na vyúčtovanie projektu PPA, čím nesplnila podmienky Zmluvy o poskytnutí nenávratného finančného príspevku vo výške 37 386,77 EUR a tým príspevok zo strany PPA nebol splatený obci a obec je poškodená tým, že je naďalej povinná splácať úver poskytnutý Prima Bankou Slovensko a.s. z vlastných finančných prostriedkov, čo má negatívny dopad na rozpočet obce. Predložená Zmluva s PPA je len kópiou zmluvy stiahnutá v portálu PPA, zmluva s Prima Bankou o Municipálnom úvere je tiež len kópiou, pričom v nej chýbajú strany č. 4 a 6. K realizácii predmetného projektu vystavil dodávateľ prác Priemstav Levice s.r.o. faktúru č. 40120019 zo dňa 7.6.2012 na sumu 41 275,00 EUR, ktorá bola štatutárnym zástupcom obce prijatá a podpísaná, na základe čoho Prima Banka túto faktúru dodávateľovi 

uhradila z predmetného úveru. K prevzatiu predmetného diela nebol predložený stavebný denník a preberací protokol.
Obec si v mesiaci jún 2011 zobrala úver vo výške 80 000, 84 EUR, k tomuto úveru nebola predložená úverová zmluva a nie je jasný ani zámer úveru, pričom mesačné splátky boli vo výške 1 333,34 EUR za obdobie jún 2011 až marec 2014 a dňa 17.4.2014 splatila jednorazovou platbou zvyšok vo výške 20 922,42 EUR. Táto skutočnosť mala negatívny dopad na rozpočet obce. Na obci nie je vedená evidencia úverových zmlúv, aký úver bol poskytnutý, na aký účel a neboli predložené všetky úverové zmluvy.
  Odmietnutie  názoru 
Vzhľadom na závažnosť skutočností uvedených v odseku Základ pre odmietnutie názoru som nemohol získať dostatočné a vhodné audítorské dôkazy, ktoré by mi poskytli základ pre môj názor. Z tohto dôvodu nevyjadrujem názor na účtovnú závierku Obce Plavé Vozokany zostavenú k 31.12.2014.

Správa o ďalších požiadavkách zákonov a predpisov

Na základe overenia dodržiavania povinností podľa § 10 ods. 7 a 8, § 16 ods. 12, § 17 a § 19 ods. 1 zákona o rozpočtových pravidlách, platných v SR pre územnú samosprávu v znení neskorších predpisov konštatujem, že Obec Plavé Vozokany nekonala v súlade s zákonom o rozpočtových pravidlách, v roku 2014 poskytla dotácie pre TJ ŠK Plavé Vozokany vo výške 9 744,00 EUR a Evanjelickej cirkvi Plavé Vozokany vo výške 2 001,09 EUR formou preplatenia faktúr , pričom nemala prijaté a schválené Všeobecné záväzné nariadenie obce pre poskytovanie dotácií z rozpočtu obce, dotácie neboli vyúčtované a na poskytnuté dotácie neuzatvorila ani písomné zmluvy medzi poskytovateľom a príjemcom dotácie. Obec rozpočet obce na rok 2014 schválila až 23.4.2014, na základe čoho bola v rozpočtovom provizóriu a prekračovala niektoré rozpočtové položky v podmienkach rozpočtového provizória. Záverečný účet za rok 2014 bude prerokovaný  v obecnom zastupiteľstve do 30.6.2015. Vzhľadom na tieto skutočnosti ako aj na závažnosť skutočností uvedených v odseku Základ pre odmietnutie názoru som nemohol získať dostatočné a vhodné audítorské dôkazy k rozpočtovému hospodáreniu obce, ktoré by mi poskytli základ pre môj názor. Z tohto dôvodu nevyjadrujem názor na rozpočtové hospodárenie obce za rok 2014.
9. júna 2015
Ing. Jozef Adamkovič

Zodpovedný audítor 

Ing. Jozef Adamkovič 

Plavé Vozokany, 9. júna 2015
Vyhlásenie vedenia účtovnej jednotky

Toto vyhlásenie poskytujeme v súvislosti s auditom účtovnej závierky Obce Plavé Vozokany za rok končiaci 31. decembru 2014 na účely vyjadrenia názoru, či účtovná závierka poskytuje pravdivý a objektívny obraz o finančnej situácii Obce Plavé Vozokany  k 31. decembru 2014 a výsledku jej hospodárenia za rok, ktorý sa skončil k uvedenému dátumu v súlade so Zákonom o účtovníctve. 

Uznávame svoju zodpovednosť za vytvorenie a implementáciu účtovného a interného kontrolného systému, ktorý je zameraný na prevenciu a odhaľovanie podvodu a chýb. Nie sú nám známe žiadne významné skutočnosti vzťahujúce sa na podvody alebo na podozrenie z podvodu, ktoré by mohli mať vplyv na účtovnú jednotku. Vyhlasujeme, že účtovná závierka nie je významne skreslená v dôsledku výskytu podvodu. 

Nie sme si vedomí prípadov nedodržania zákonov a predpisov, ktorých vplyv sa zohľadňuje pri zostavení účtovnej závierky.

Na základe svojho najlepšieho vedomia a presvedčenia potvrdzujeme nasledujúce vyhlásenia:

· Nevyskytli sa žiadne problémy vzťahujúce sa na vedenie účtovnej jednotky alebo zamestnancov, ktorí majú významnú úlohu v internej kontrole, alebo ktoré by mohli mať významný vplyv na účtovnú závierku.
· Dali sme Vám k dispozícii všetky účtovné záznamy a podpornú dokumentáciu účtovnej jednotky.
· Potvrdzujeme úplnosť informácií, ktoré sme Vám poskytli v súvislosti s identifikáciou spriaznených osôb.  

· Účtovná závierka neobsahuje významné nesprávnosti, vrátane chýbajúcich údajov.
· Účtovná jednotka koná v súlade so všetkými aspektmi zmlúv, ktoré by mohli mať významný vplyv na účtovnú závierku v prípade nesúladu. Nevyskytli sa prípady nesúladu s požiadavkami príslušných  úradov, ktoré by mohli mať významný vplyv na účtovnú závierku v prípade nesúladu. 

· Uvedené skutočnosti sa náležite zaúčtovali a kde je vhodné zverejnili v účtovnej závierke:
identifikácia, zostatky a transakcie so spriaznenými osobami,

aktíva dané do zálohy ako záruka. 

· Nemáme žiadne plány alebo zámery, ktoré by mohli významne zmeniť zostatkovú hodnotu alebo klasifikovanie aktív a záväzkov uvedených v účtovnej závierke.

· Účtovná jednotka má dostatočné vlastnícke práva ku všetkých aktívam. Všetky ťarchy na aktíva spoločnosti, v dôsledku poskytnutia úverových zmlúv sa uvádzajú v poznámkach k účtovnej závierke.  

· Náležite sme zaúčtovali alebo vykázali všetky záväzky.   Nie sme si vedomí žiadnych ďalších záväzkov, skutočných aj podmienených, ktoré by súviseli so súdnymi spormi. 

· Účtovná jednotka neposkytla záruky voči tretím stranám.   

· Neexistujú formálne ani neformálne dohody o zápočtoch zostatkov s našimi účtami peňažných prostriedkov. Nemáme žiadne iné úverové dohody okrem tých, ktoré sa uvádzajú v poznámkach k účtovnej závierke.  

· V účtovnej jednotke nenastali po ukončení účtovného obdobia také udalosti, ktoré by vyžadovali úpravu vykazovaných informácií, alebo ktoré by mali byť zverejnené v poznámkach k účtovnej závierke.

        ..................................                                                    ...................................

         Martina Kurinová                                                             Štefan Gemeri
          ekonómka obce                                                                 starosta obce

                                                     ......................

                                                        pečiatka

Ing. Jozef Adamkovič, audítor, licencia SKAU číslo 491,                                                   Orgovánová 2565/7, 955 01  Topoľčany

Obec Plavé Vozokany
Štefan Gemeri
starosta obce

935 69 Plavé Vozokany 115
Plavé Vozokany, 9.6.2015

     List odporúčaní z vykonaného auditu účtovnej závierky za rok 2013 - 2014
    Na základe vykonaného auditu účtovnej závierky za rok 2013 a 2014   dovoľujem si Vám navrhnúť opatrenia, ktoré podľa môjho názoru zvýšia úroveň vypovedacej schopnosti a preukazateľnosti účtovníctva a zosúladenia s Postupmi účtovania a dodržiavanie jednotlivých ustanovení zákona o účtovníctve, zákona o rozpočtových pravidlách a zákona o obecnom zriadení :

1. Prehodnotiť a vysporiadať vlastnícke vzťahy  nehnuteľnému majetku obce v náväznosti na list vlastníctva, v prípade pozemkov, ornej pôdy, trvalých trávnych porastov vo vlastníctve obce oceniť a  zaúčtovať do účtovníctva obce, zaevidovať v inventárnej knihe majetku obce, inventarizovať k 31.12. príslušného roka a vykazovať vo výkaze Súvaha.

2.Vypracovať na podmienky obce Smernicu pre vedenie účtovníctva, obeh účtovných dokladov, smernicu pre vykonávanie inventarizácií, zásady hospodárenia s majetkom obce, zásady pre vykonávanie finančných kontrol v zmysle zákona č. 502/2001 Z.z. o finančnej kontrole a smernicu pre odpisovanie dlhodobého hmotného majetku obce a pod.

3. Fyzické a dokladové inventarizácie majetku a záväzkov obce vykonávať v zmysle zákona č. 431/2002 Z. z. o účtovníctve v súlade s §-om 29 a 30 tak, aby inventúrne súpisy obsahovali 

všetky požadované náležitosti stanovené v §-e 30 odsek 2 písmeno a-j a z inventarizácií vypracovať inventarizačný zápis so všetkými požadovanými náležitosťami podľa §-u 30 odsek 3 pímeno a-d.

4.Kontrolnú činnosť orientovať na úlohy vyplývajúce zo zákona č. 369/1990 Zb. zákonov v znení neskorších predpisov v súlade s §-om 18f/stanovisko k návrhu rozpočtu, vypracovanie súhrnnej správy z kontrolnej činnosti do 60 dní po skončení roka, vypracovanie plánov kontrolnej činnosti na I. a II. polrok príslušného roka, stanovisko k záverečnému účtu /.

5.Vystaviť inventárne karty odpisovaného dlhodobého hmotného majetku, vypracovať mesačné odpisové plány dlhodobého hmotného majetku / vlastné a cudzie zdroje financovania a správnosť ich účtovania/.

6. K rizikovým daňovým pohľadávkam po lehote splatnosti zaúčtovať opravné položky.
7. Zabezpečiť vykonávanie finančných kontrol, na všetkých účtovných dokladoch.

8. Dotácie z rozpočtu obce / TJ a ostatným žiadateľom / poskytovať len na základe prijatého a schváleného Všeobecne záväzného nariadenia obce v súlade s § 7 ods.4 zákona o rozpočtových pravidlách územnej samosprávy a pri poskytnutí dotácie uzatvoriť s prijímateľ písomnú zmluvu o poskytnutí dotácie a požadovať od príjemcu písomné vyhodnotenie použitia dotácie aj s preukaznými dokladmi.

9. Prehodnotiť rozdiely a evidenciu nedaňových a daňových pohľadávok/daň z pozemkov, stavieb/ zabezpečiť prostredníctvom softwaru od predpisu, cez úhrady až po vykazovanie neuhradených pohľadávok aj z pohľadu ich vekovej štruktúry, zabezpečiť vymožiteľnosť pohľadávok všetkými dostupnými právnymi formami.
10. Zaúčtovať ročný predpis daňových pohľadávok účtovacím predpisom v súlade s Postupmi účtovania pre obce.

11. Neprenášať zistené nesprávnosti na súvahových účtoch do nasledujúcich účtovných období, ale tieto zistené rozdiely pri fyzických a dokladových inventarizáciach účtovne vysporiadať do účtovného obdobia, v ktorom sa zistia pri inventarizácii.

12. Pri vedení účtovníctva obce dodržiavať jednotlivé ustanovenia zákona o účtovníctve, Postupy účtovania pre obce, zákon o obecnom zriadení, zákon o rozpočtových pravidlách územnej samosprávy a ostatné platné právne predpisy.

13. Preúčtovať vykazovaný zostatok na účte 431 – hospodársky výsledok v schvaľovacom konaní  na účet 428 xxx – výsledok hospodárenia minulých rokov, pretože tento účet 431 nesmie mať k 31.12. ku dňu zostavenia účtovnej závierky žiaden zostatok.
14. Vystaviť inventárne karty odpisovaného dlhodobého hmotného majetku obce so všetkými predpísanými a požadovanými náležitosťami.

15.. Vypracovať mesačné odpisové plány dlhodobého hmotného majetku obce s uvedením obstarávacej hodnoty, výšky odpisov z vlastných a z cudzích zdrojov a zostatkových hodnôt majetku.

16. Dodržiavať zákon o rozpočtových pravidlách v podmienkach rozpočtového provizória.

17. Zabezpečiť schvaľovanie rozpočtu obce na nasledujúci rok v mesiaci december predchádzajúceho roka.

18. Prehodnotiť poskytnuté úvery obci a spracovať ich prehľadnú evidenciu aj s účelom poskytnutia, mesačnými splátkami a doby splácania úverov.

19. Dodržiavať intervaly zasadnutí obecného zastupiteľstva v súlade so zákonom o obecnom zriadení.
20. Prehodnotiť vykazovaný zostatok na účte 384 – výnosy budúcich období vo výške 305 916,55 EUR, ktoré sa týkajú rekonštrukcie kultúrneho domu a výstavby multifunkčného ihriska a zabezpečiť preberacie protokoly a odpisovať tento majetok, nakoľko je už v používaní.

21. Prehodnotiť účet 381 – náklady budúcich období a tieto časovo rozpustiť do nákladov.

22. V prípade možnosti úhrady prostriedkov z Poľnohospodárskej platobnej agentúry predkladať včas potrebné podklady k vyúčtovaniu tak, aby boli finančné prostriedky obci vrátené.

23. V prípade schválenia celoročného hospodárenia obce v obecnom zastupiteľstve s výhradou, prijať účinné opatrenia na odstránenie zistených nedostatkov.

24. Zabezpečiť záznamy a evidenciu o prevádzke jednotlivých motorových vozidiel 

 a vyhodnocovať dodržiavanie normovanej spotreby pohonných hmôt u jednotlivých vozidiel.

25. Zápisnice zo zasadnutí obecného zastupiteľstva vypracovať aj s podpisom štatutárneho zástupcu a podpisom overovateľov a k zápisnici prikladať všetky prerokované materiály podpísané jednotlivými predkladateľmi.
26. Všeobecne záväzné nariadenia obce, záverečný účet, rozpočet obce na príslušný rok a ostatné materiály zverejniť pred ich prerokovaním v obecnom zastupiteľstve spôsobom obvyklým.
9.6.2015

Ing. Jozef Adamkovič
Zodpovedný audítor

Licencia SKAU č. 491

Orgovánová 2565/7

955 01 Topoľčany

                                                                                   Prerokované so starostom obce 
                                                                                   Štefanom Gemerim dňa 9.6.2015

